kurukh
Kurukh er et dravidisk sprog, der tales af skønsmæssigt 2 millioner mennesker spredt i flere delstater i det nordøstlige Indien samt af mindre grupper i Bangladesh, Nepal og Bhutan. I Indien tales sproget af to forskellige etniske grupper, oraon og kisan, der anvender hver sin dialekt. Den dialekt, der tales i nabolandene, kaldes dhangar.
Kurukh tilhører en nordlig gren af den dravidiske sprogæt sammen med malto og det lidt fjernere beslægtede brahui.
Der er ingen skriftlig tradition, men en rig mundtlig overlevering med sange og digtning dokumenteret af den udstationerede britiske embedsmand og kunsthistoriker W.G. Archer (1907-1979) i The Blue Grove; the Poetry of the Uraons (1940). Et moderne skriftsprog baseret på devanagari er etableret for oraon-dialektens vedkommende, men en ny skrift kaldet tolong siki, der blev udviklet i 1999 specielt til kurukh, finder stadig større udbredelse.